CELEX: 32021R0037
Language: sl
Date: 2020-12-07 00:00:00
Title: Delegirana uredba Komisije (EU) 2021/37 z dne 7. decembra 2020 o spremembi Delegirane uredbe (EU) 2016/1675 o dopolnitvi Direktive (EU) 2015/849 Evropskega parlamenta in Sveta, kar zadeva črtanje Mongolije iz preglednice v točki I Priloge (Besedilo velja za EGP)

18.1.2021   
               
               
                  SL
               
               
                  Uradni list Evropske unije
               
               
                  L 14/1
               
            
         DELEGIRANA UREDBA KOMISIJE (EU) 2021/37
         z dne 7. decembra 2020
         o spremembi Delegirane uredbe (EU) 2016/1675 o dopolnitvi Direktive (EU) 2015/849 Evropskega parlamenta in Sveta, kar zadeva črtanje Mongolije iz preglednice v točki I Priloge
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive (EU) 2015/849 Evropskega parlamenta in Sveta z dne 20. maja 2015 o preprečevanju uporabe finančnega sistema za pranje denarja ali financiranje terorizma, spremembi Uredbe (EU) št. 648/2012 Evropskega parlamenta in Sveta ter razveljavitvi Direktive 2005/60/ES Evropskega parlamenta in Sveta in Direktive Komisije 2006/70/ES (1) ter zlasti člena 9(2) Direktive,
         ob upoštevanju naslednjega:
         
                     (1)
                  
                  
                     Unija mora poskrbeti za učinkovito zaščito integritete ter nemotenega delovanja svojega finančnega sistema in notranjega trga pred pranjem denarja in financiranjem terorizma. Direktiva (EU) 2015/849 določa, da bi morala Komisija opredeliti države, ki imajo v svojih ureditvah za preprečevanje pranja denarja in financiranja terorizma (v nadaljnjem besedilu: AML/CFT) strateške pomanjkljivosti, ki bistveno ogrožajo finančni sistem Unije.
                  
               
                     (2)
                  
                  
                     V Delegirani uredbi Komisije (EU) 2016/1675 (2) so opredeljene tretje države z visokim tveganjem, ki imajo strateške pomanjkljivosti. To uredbo bi bilo treba, kjer je primerno, ponovno pregledati, in sicer z vidika napredka teh tretjih držav z visokim tveganjem pri odpravljanju strateških pomanjkljivosti v njihovih ureditvah za preprečevanje pranja denarja in financiranja terorizma. Komisija bi morala v svojih ocenah upoštevati nove informacije mednarodnih organizacij in organov za določanje standardov, kot so tiste, ki jih izda projektna skupina za finančno ukrepanje (v nadaljnjem besedilu: skupina FATF).
                  
               
                     (3)
                  
                  
                     Glede na visoko raven integracije mednarodnega finančnega sistema, tesno povezanost udeležencev na trgu, velikost obsega čezmejnih transakcij v Unijo in iz nje ter stopnjo odprtosti trga se šteje, da vsakršna grožnja AML/CFT za mednarodni finančni sistem obenem pomeni tudi grožnjo za finančni sistem Unije.
                  
               
                     (4)
                  
                  
                     V skladu z merili iz Direktive (EU) 2015/849 Komisija upošteva nedavne razpoložljive informacije, zlasti najnovejše javne izjave skupine FATF in dokument skupine FATF z naslovom „Izboljšanje skladnosti AML/CFT na svetovni ravni: stalen proces“ ter poročila FATF, ki jih je pripravila skupina za pregled mednarodnega sodelovanja v zvezi s tveganji, ki jih predstavljajo posamezne tretje države, v skladu s členom 9(4) Direktive (EU) 2015/849.
                  
               
                     (5)
                  
                  
                     Oktobra 2019 je skupina FATF opredelila Mongolijo kot jurisdikcijo, ki ima v svoji ureditvi AML/CFT strateške pomanjkljivosti, za katere je Mongolija v sodelovanju s skupino FATF razvila akcijski načrt. Na podlagi tega in v skladu z najnovejšimi pomembnimi informacijami je Komisija maja 2020 v svoji oceni ugotovila, da bi bilo treba Mongolijo v skladu z merili iz člena 9 Direktive (EU) 2015/849 obravnavati kot jurisdikcijo tretje države, ki je imela v svoji ureditvi AML/CFT strateške pomanjkljivosti, ki so bistveno ogrožale finančni sistem Unije. Prav tako je bilo ugotovljeno, da je Mongolija predložila pisne politične zaveze na visoki ravni za odpravo ugotovljenih pomanjkljivosti in pripravila akcijski načrt skupaj s skupino FATF.
                  
               
                     (6)
                  
                  
                     Izjemno pomembno je, da Komisija stalno spremlja tretje države in ocenjuje spremembe njihovih pravnih in institucionalnih okvirov, pooblastil in postopkov pristojnih organov ter učinkovitosti njihovih ureditev AML/CFT z namenom posodabljanja Priloge k Delegirani uredbi (EU) 2016/1675.
                  
               
                     (7)
                  
                  
                     Skupina FATF je pozdravila precejšni napredek Mongolije pri izboljšanju ureditve AML/CFT ter ugotovila, da je ta država vzpostavila pravne in regulativne okvire, da bi izpolnila zaveze iz svojih akcijskih načrtov glede strateških pomanjkljivosti, ki jih je identificirala skupina FATF. Ta država zato ni več vključena v postopek spremljanja, ki ga izvaja skupina FATF v okviru svojega globalnega postopka preverjanja skladnosti AML/CFT. Ta država bo še naprej sodelovala z regionalnimi organi, ki imajo podobne naloge kot skupina FATF, da bi še izboljšala svojo ureditev AML/CFT.
                  
               
                     (8)
                  
                  
                     Komisija je ocenila informacije v zvezi z napredkom Mongolije pri odpravljanju strateških pomanjkljivosti.
                  
               
                     (9)
                  
                  
                     Komisija je v svoji oceni ugotovila, da glede na razpoložljive informacije Mongolija v svoji ureditvi AML/CFT nima več strateških pomanjkljivosti. Mongolija je okrepila učinkovitost svoje ureditve AML/CFT in obravnavala s tem povezane tehnične pomanjkljivosti, da bi izpolnila zavezo iz svojega akcijskega načrta v zvezi s strateškimi pomanjkljivostmi, ki jih je identificirala skupina FATF. Sprejeti ukrepi so dovolj celoviti in izpolnjujejo potrebne zahteve, da se šteje, da so bile strateške pomanjkljivosti, ki so bile opredeljene na podlagi člena 9 Direktive (EU) 2015/849, obravnavane.
                  
               
                     (10)
                  
                  
                     Delegirano uredbo (EU) 2016/1675 bi bilo zato treba ustrezno spremeniti –
                  
               SPREJELA NASLEDNJO UREDBO:
         
            Člen 1
            V Prilogi k Delegirani uredbi (EU) 2016/1675 se v preglednici v točki I „Tretje države z visokim tveganjem, ki so predložile pisne politične zaveze na visoki ravni za odpravo ugotovljenih pomanjkljivosti in pripravile akcijski načrt s FATF“ izbriše naslednja vrstica:
            
                        10
                     
                     
                        Mongolija
                     
                  
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 7. decembra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 141, 5.6.2015, str. 73.
         
            (2)  Delegirana uredba Komisije (EU) 2016/1675 z dne 14. julija 2016 o dopolnitvi Direktive (EU) 2015/849 Evropskega parlamenta in Sveta z opredelitvijo tretjih držav z visokim tveganjem, ki imajo strateške pomanjkljivosti (UL L 254, 20.9.2016, str. 1).